钦定古今图书集成/明伦汇编/闺媛典/第045卷 > 周郁妻
## 钦定古今图书集成/明伦汇编/闺媛典/第045卷 > 周郁妻

按《后汉书列女传》：“沛郡周郁妻者，同郡赵孝之女也，
字阿。少习仪训，闲于妇道，而郁骄淫轻躁，多行无礼。
郁父伟谓阿曰：‘新妇贤者女，当以道匡夫。郁之不改，
新妇过也’。阿拜而受命，退谓左右曰：‘我无樊、卫二姬
之行，故君以责我。我言而不用，君必谓我不奉教令，
则罪在我矣。若言而见用，是为子违父而从妇，则罪
在彼矣。生如此，亦何聊哉’！”乃自杀，莫不伤之。